Ahmed Arabi pasja
Store norske leksikon,Historie,Verdens historie og samtidshistorie,Afrika,Egypts historie
Ahmed Arabi pasja var en egyptisk hærfører. Han ledet i 1881 et opprør mot kediven, som hadde innført et system der en svært stor andel av nasjonalbudsjettet gikk til nedbetaling av lån til europeiske banker, og der briter og franskmenn hadde sete i regjeringen.
Arabi pasja ble utnevnt til oberst i 1880 og ble populær i den nasjonale bevegelsen. Kediven, Tevfiq, ble tvunget til å utnevne Arabi pasja til krigsminister og innkalle en notabelforsamling. Arabi pasja tilrev seg da hele makten, men etter overfall på europeerne i Alexandria lot den britiske statsministeren William Ewart Gladstone en engelsk flåte bombardere byen, og en engelsk hær slo ham ved Tell al-Kabir i 1882. Egypt ble etter dette styrt av Storbritannia til 1922. Arabi pasja ble forvist til Ceylon (Sri Lanka), men fikk i 1901 lov til å vende tilbake til Egypt. Les mer i Store norske leksikon Egypts historie